Det er nok de færreste fra Kroatiens hovedstad, Zagreb, der går og drømmer om en hverdag i en badmintonhal i det kolde, nordlige Danmark. Men en mand, der aldrig har fortrudt sit valg, er 28-årige Zvonimir Durkinjak. For seks år siden sagde han ja til sin første kontrakt hos Vendsyssel Elite Badminton. Nu har han nærmest forelsket sig i de nordjyske omgivelser. - Jeg kan godt lide det. Der er ikke mange mennesker her i Skagen, men der er stille, og jeg kan bare godt lide det, siger han. Zvonimir Durkinjak rejser til dagligt rundt i Europa til forskellige turneringer. Men hallen i Skagen er hans andet hjem. Her bor han flere uger om året, når Vendsyssel spiller deres holdkampe. - Jeg har været her i seks sæsoner, og mange spillere er kommet til eller har forladt os. Alligevel går det altid godt, når der kommer nye spillere ind, siger kroaten. Zvonimir Durkinjak er ærkebilledet på den model, som Vendsyssel driver deres elitebadminton. En fra nogen sider udskældt strategi, hvor udenlandske spillere hver sæson bliver købt ind for at styrke ligaholdet. Ifølge formanden er det en nødvendighed, fordi klubben ikke kan lokke danske spillere til Skagen. - Det ender stort aldrig i noget. Jeg kan så bare gå ud til skeptikeren, der kritiserer, at vi har så mange udlændinge, at jeg har jagtet 35 spillere seriøst - uden at der er kommet noget ud af det, siger formand i Vendsyssel Elite Badminton, Jan R. Jensen. Til denne sæson har Vendsyssel blandt hentet spillere ind fra USA, Holland, Sverige og Estland. Spillerne rejser lige som Zvonimir Durkinjak rundt til alverdens turneringer, og de er stort set kun i Nordjylland, når der skal spilles holdkamp for Vendsyssel. Zvonimir Durkinjak er den, der har været i klubben i længst tid, og han håber, det kan vare ved. - Jeg har en følelse af, at jeg ikke har lyst til at rejse væk og spille for en anden klub. Jeg er blevet vant til, at det er godt for mig at komme her. Jeg ville ikke prøve noget nyt. - Så jeg håber, jeg kommer til at spille her i lang tid. Jeg vil gerne være det medlem i, der har været her i længst tid, slutter han grinende.
Vendsyssel Elite Badminton baserer deres fundament på spillere fra udlandet, fordi udlændingene modsat danske talenter og spillere gerne rejser helt til Skagen og Frederikshavn for at spille holdkampe for klubben.